კონტრაბასი

კონტრაბასი (იტალ. contrabasso), სიმეფამი-ხემამი მუსიკალური მიოგამალი. ვიოლინოშ ფანიას არძოშე დიდი ზჷმაშ (დოხოლაფირო 2 მ) დო დაბალი სიმურობაშ. უღჷ კვარტაშა გენწყილი 4 სიმი. რე 3- დო 5-სიმამი კონტრაბასი. მიოგანა კუჩხის გერინელო. კონტრაბასი უმოსო ორკესტრიშ დო ანსამბლიშ მიოგამალიე. ნამთინეშა იხვარებაფუაფჷ სოლო რსულებაშოთ (ჩინებული ვირტუოზეფი: ჯ. ბოტეზინი, იტალია, XIX ოშწანურა; ს. კუსევიცკი, რუსეთი, XX ოშწანურა; ფ. გერტოვიჩი, სსრკ დო შხვა). კონტრაბასი ჯოხო თაშნეშე დაბალი რეგისტრიშ მუსიკალურ მიოგამალეფიშ ირნერი ნერობას (კონტრაბას-ტრომბონი, კონტრაბას-ტუბა, კონტრაბას-ბალალაიკა დო შხვა).
ლიტერატურა
ქსე, ტ. 5, ხს. 648, ქთ., 1980

კატეგორია:სიმეფამი მიოგამალეფი